Tversteds gamle skole er indtaget af 17 japanske kunstnere, og områdets børn kom i dag i lære som sushikokke.

Et lokalt par, Marianne Isager og Nels Gaardahl, fra Tversted har for andet år i trak arrangeret "Japan i Tversted". Her er 17 japanske kunstnere på besøg i byen. De har indlogeret sig på byens gamle skole, som parret fra Tversted råder over. - Vi har en stor kærlighed til Japan, og derfor inviterede vi sidste år 15 japanske kunsthåndværkere til Tversted, og det ville vi gentage i år, fordi sidste år var en succes, forklarer Nels Gaardahl. Japan i Tversted fortsætter weekenden over, hvor byens borgere og interesserede er inviteret til japanske udstillinger, værksteder, underholdning og ikke mindst mad og drikke. Det er dog ikke kun borgerne i Tversted, der nyder godt af det japanske visit. Også japanerne selv er glade for at være i Nordjylland: - Vi føler, der er en meget rig natur her, og her er rare mennesker, siger Kohei Kojima, der er en af de japanske kunstnere.